b'\n_START_ARTICLE_\nVytautas Verseckas\n_START_SECTION_\nBiografija\n_START_PARAGRAPH_\nBaig\xc4\x99s Valkinink\xc5\xb3 vidurin\xc4\x99 mokykl\xc4\x85, 1959\xe2\x80\x931963 choro dirigavimo mok\xc4\x97si Vilniaus J. Tallat-Kelp\xc5\xa1os muzikos technikume (d\xc4\x97st. J. Narvidas). 1971\xe2\x80\x931977 choro dirigavimo studijas neakivaizdiniu b\xc5\xabdu t\xc4\x99s\xc4\x97 Lietuvos valstybin\xc4\x97je konservatorijoje (doc. N. Kazakauskien\xc4\x97s klas\xc4\x97)._NEWLINE_1963\xe2\x80\x931968 Jurbarko rajonini\xc5\xb3 kult\xc5\xabros nam\xc5\xb3 meno vadovas ir mi\xc5\xa1riojo choro dirigentas. Choras 1965 respublikin\xc4\x97s kaimo meno m\xc4\x97g\xc4\x97j\xc5\xb3 ap\xc5\xbei\xc5\xabros laureatas ir dain\xc5\xb3 \xc5\xa1vent\xc4\x97s dalyvis Vilniuje. 1968\xe2\x80\x931972 Utenos rajonini\xc5\xb3 kult\xc5\xabros nam\xc5\xb3 meno vadovas ir mi\xc5\xa1riojo choro dirigentas. Choras 1970 respublikin\xc4\x97s dain\xc5\xb3 \xc5\xa1vent\xc4\x97s konkurso prizininkas. 1972\xe2\x80\x931974 Vilniaus medicinos darbuotoj\xc5\xb3 dain\xc5\xb3 ir \xc5\xa1oki\xc5\xb3 ansamblio \xe2\x80\x9eR\xc5\xabta" choro vadovas._NEWLINE_Nuo 1975 Vilniaus kuro aparat\xc5\xabros gamyklos mi\xc5\xa1riojo choro (70-80 dalyvi\xc5\xb3) meno vadovas ir dirigentas. Choras 1978 VI Stasio \xc5\xa0imkaus chor\xc5\xb3 konkurso Klaip\xc4\x97doje ir 1981 liaudies dain\xc5\xb3 konkurso Panev\xc4\x97\xc5\xbeyje prizininkas, 1981 Vilniaus miesto chor\xc5\xb3 ap\xc5\xbei\xc5\xabros laureatas, 1980 ir 1985 respublikini\xc5\xb3 dain\xc5\xb3 \xc5\xa1ven\xc4\x8di\xc5\xb3 dalyvis._NEWLINE_Nuo 1980 V. Verseckas Vilniaus valstybinio universiteto student\xc5\xb3 dain\xc5\xb3 ir \xc5\xa1oki\xc5\xb3 ansamblio choro vadovas, nuo 1985 Lietuvos moksl\xc5\xb3 akademijos mi\xc5\xa1riojo choro chormeisteris, nuo 1994 meno vadovas ir dirigentas. Chor\xc4\x85 (60 dalyvi\xc5\xb3) i\xc5\xa1mok\xc4\x97 nema\xc5\xbea \xc4\xafvairi\xc5\xb3 k\xc5\xabrini\xc5\xb3, sureng\xc4\x97 koncert\xc5\xb3 Lietuvos miestuose ir miesteliuose, 1995 ir 1996 su choru gastroliavo Austrijoje, o 1996 Italijoje \xe2\x80\x93 giedojo Vatikano \xc5\xa0v. Petro Bazilikos Lietuvi\xc5\xb3 koply\xc4\x8dioje ir Did\xc5\xbeiojoje auloje per susitikim\xc4\x85 su popie\xc5\xbeiumi Jonu Pauliu II. Choras dalyvavo 1994 I ir 1998 II Pasaulio lietuvi\xc5\xb3 dain\xc5\xb3 \xc5\xa1vent\xc4\x97se Vilniuje, 1995 ir 1997 Baltijos ir Siaur\xc4\x97s \xc5\xa1ali\xc5\xb3 chor\xc5\xb3 festivaliuose Rygoje (Latvija) ir Gotlande (\xc5\xa0vedija)._NEWLINE_Nuo 1995 ir Lietuvos karo akademijos kari\xc5\xabn\xc5\xb3 choro vadovas \xe2\x80\x93 daugiausia koncertuoja kariniuose daliniuose. Chor\xc4\x85 pareng\xc4\x97 1998 II Pasaulio lietuvi\xc5\xb3 dain\xc5\xb3 \xc5\xa1ventei Vilniuje._NEWLINE_V. Verseckas \xe2\x80\x93 Jurbarko ir Utenos rajon\xc5\xb3 dain\xc5\xb3 \xc5\xa1ven\xc4\x8di\xc5\xb3 vyr. dirigentas; 1986 dirigentas apdovanotas Kult\xc5\xabros \xc5\xbeym\xc5\xabno \xc5\xbeenklu.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'